Blanár, Juraj, poslanec NR SR (2017-06-21):
Ďakujem veľmi pekne, vážená pani predsedajúca. Vážená snemovňa, dovoľte mi, aby som vystúpil k prebiehajúcej diskusii. Nechcem to robiť tak, že by som to na záver mal zhrňovať a povedzme v záverečnom slove, pretože chcem, aby sme diskutovali. Vždy som to aj takto robil a chcem to aj teraz. Vážené dámy, vážení páni, bez ohľadu na to, že či sa tvárime, že robíme politiku, alebo nie, robíme ju. Všetci ako sme tu. Netvárte sa, že ste technik alebo čo, pán poslanec Marosz, alebo niekto iný. Ste poslanec, ste politik a robíte politiku, tak nepresviedčajte ostatných ľudí, že ste len odborníci, lebo vám to aj tak neuveria. Ale poďme postupne tak, ako boli vystúpenia. Vypočul som si pána poslanca Jurzycu veľmi pozorne už vo finančnom výbore a naozaj oceňujem ten jeho prístup. Pretože on má svoje videnie, čo absolútne rešpektujem, pretože pozerá sa na celú vec tou prizmou, ako bol naučený, tou ekonomickou, a snaží sa to vždy dávať do svojich vystúpení. Avizoval, že má 12 dôvodov, ja som pozorne počúval, napočítal som iba 9, ale to nie je podľa mňa teraz dôležité, dôležitý je ten obsah. Slovenská republika má; nemá najnižší dlh. Áno, nikto nepovedal, že má najnižší a nemá ani najvyšší a patríme medzi krajiny, ktoré práve v eurozóne majú jeden z najnižších dlhov, keď to tak zoberieme. A, pán poslanec, vy dobre viete, že aj celkový dlh, ktorý má Slovenská republika, sa medziročne neustále znižuje. K druhému bodu, prídu ďalšie požiadavky. Prirodzene, veď na tú tému sme diskutovali aj vo finančnom výbore. Áno. Ale práve preto je tu tá diskusia. Je potrebné, aby sme dostavali diaľničnú sieť a rýchlostné komunikácie? Aby mohli chodiť ľudia do zamestnania, aby mohla ekonomika frčať, aby žiaci, študenti mohli cestovať a vzdelávať sa a tým sme získavali aj ďalší rast ekonomiky, ktorý môžeme potom dávať do všetkých tých ďalších oblastí, ako je napríklad školstvo, zdravotníctvo a mohli by sme menovať ešte aj tie ďalšie? Ja sa domnievam, že infraštruktúra je bezpochyby jeden z tých najväčších strategických cieľov, ktoré by sme mali podporovať. Keď som študoval dopravné stavby, lebo som stavbárom a študoval som práve dopravné stavby a mnohé z tých, ktoré sú postavené, som sa aj na nich podieľal, tak nás profesori učili jednu zásadnú vec, ktorú si dodnes pamätám. Tá zásadná vec je, že infraštruktúra, cesty, diaľnice, železnice sú tepny ekonomiky. Je to tak, takže to je odpoveď na ten druhý bod, ktorý ste povedali. Tretí bod, vláda Roberta Fica rozbehla obrovské zadlžovanie a neviem ešte čo. Mali sme stretnutie s poslancami finančného výboru českej snemovne a debatovali sme na rôzne témy a potom sme si povedali zopár informácií aj iných. A oni tak isto majú problém s tým, ako dostavať diaľnice, a povedali, no nám veľmi nepomôže, že máme zadlženie relatívne nízke, možno nejakých 35 %, čo nám na to ľudia povedia. Povedia, na to sa vám vykašleme, my chceme cestovať a na to ste tu vy, aby ste to dokázali zariadiť. Pán poslanec, vo štvrtom bode ste spomínali, že predseda vlády Robert Fico povedal, najdrahšie diaľnice sú tie, ktoré sú neni postavené. Chcem byť naozaj vecný, verte mi, a nechcem byť osobný, aby som tu spomínal tie osobné veci, ktoré tu hovoril pán Dostál, lebo to je osobné. Ja by som tiež mohol hovoriť o rôznych hlavách, čo premýšľajú vlastnou hlavou a neviem ešte čo. Ale na vystúpenie pána Dostála sme si už zvykli, pretože nič iné nevie, iba omieľať jednu vec. Ja som vecne vám vysvetľoval, že aj ako ekonóm určite mi dáte za pravdu, že ak dnes sa nepostaví nejaký určitý úsek diaľnice a budeme ho stavať o rok, o dva, alebo o tri, z ekonomického hľadiska, z prísne ekonomického hľadiska dnes vieme, že bude určite drahší. A vy to veľmi dobre viete, pretože už vo vašich vystúpeniach tu bolo viackrát povedané, že je potrebné tlačiť na to, aby boli vyššie mzdy, aby ľudia viacej zarábali, pretože ekonomika jednoducho to umožňuje, dokonca snažíme sa, aby sme zvyšovali učiteľom a tak ďalej a tak ďalej. Zvyšuje sa spotreba. Ako chcete postaviť lacnejšie diaľnice za rok až za dva ako dnes, čisto teraz teoreticky, keď chceme zvyšovať mzdy? Lebo jedna z tých základných nákladových položiek pri výstavbe je predovšetkým pracovná sila, pán poslanec. Čiže toto vyjadrenie nie je také, ako ste ho vy, by som povedal, tak filigránsky dali do inej polohy, ono má svoje opodstatnenie a vy to veľmi dobre viete, že má svoje opodstatnenie, len vy ste sa ho snažili prekrútiť do toho, že v podstate nech sa stavia, ako sa stavia, za každú cenu. Ale neberiete do úvahy, že my tu predkladáme aj to, že sa to má zhodnocovať podľa princípu hodnota za peniaze. Môžeme teraz hovoriť o tom, čo pán Heger, že či boli, alebo neboli. My to tu dávame do tohto uznesenia, my to nespochybňujeme, ale chcem vám pripomenúť, kto rozbehol princíp hodnotu za peniaze, pán Jurzyca? Nie vy. Bolo to za našej vlády. Piaty, zlý signál pre obyvateľov Slovenska. Požičiavanie peňazí je vlastne zlé. Pán poslanec, to znamená, že vy ste vyslali signál pre všetkých na Slovensku, nepožičiavajte si peniaze, pretože to je zlé. Všetkým podnikateľom, nepožičiavajte si, lebo to je zlé, vy ste povedali dokonca obyvateľom, nepožičiavajte si, lebo je to zlé. Pevne verím, že ste to tak nemysleli. Ja nechcem byť teraz presne taký istý, ako vy ste boli pri tom, keď ste povedali, že najdrahšie diaľnice sú nepostavené, nechcem ísť do tej polohy, ako ste to vy prekrútili. Ale povedzme si otvorene. Požičiavanie si rozumné má svoje rozumné efekty. Aj podnikatelia si požičiavajú peniaze, keď vidia že sú likviditní a potrebujú sa posunúť dopredu, pán poslanec. Aj obyvateľ, bežný občan, keď si potrebuje povedzme opraviť strechu, ale vie, že keď si bude na ňu šetriť, ja neviem, päť rokov, zatiaľ sa mu znehodnotí celý dom, tak si ju požičia, veď to je normálny ekonomický nástroj, pán poslanec. Nespochybňujte tieto veci a nevykresľujte, prosím vás, Slovensko ako ten najväčší zaťažovateľ v celej Európskej únii a nebodaj na svete. Toto nie je korektné, a preto som si dovolil to trošku zoširša ja povedať. Analytici sú proti tomu, to bolo povedané v šiestom bode. Nuž ide o to, že ktorí analytici a čo hovoria, pretože sú tu aj odborníci, ktorí hovoria, že je tu miera, ktorá sa dá využiť. A sú tu hlasy aj z Rady pre rozpočtovú zodpovednosť, ktoré nie sú len tie negatívne, ja ich vnímam. Čítal som si stanovisko pána Ódora, poznám stanovisko pána Šramka a poďme o nich diskutovať. Ale nie je to také čierno-biele, aké ste to predostreli vy. Určite to tak nie je. Siedmy bod je v podstate totožný s tretím, pretože ste hovorili, že dvojnásobné zadlžovanie a tak ďalej, vysvetlil som to. Ôsmy, dlh v zahraničí narastá veľmi rýchlo. Neviem, čo ste tým chceli povedať, menovali ste krajiny, ktoré to boli. My sme určite neni v tej pozícii, to vás môžem zodpovedne ubezpečiť, že nie sme a nikdy sme nechceli. Lebo keby sme chceli byť, pán poslanec, a to si protirečíte, nikdy nepodporíme zákon o dlhovej brzde. To si protirečíte. Významne si protirečíte. Lebo bez strany SMER v roku 2011 by nikdy tento zákon neprešiel a vy to dobre viete. A ak ste tam menovali aj Grécko, tak veľmi dobre viete, že Grécko pri prijímaní Grécka vôbec do eurozóny významným spôsobom, nechcem povedať, že oklamalo, ale zaviedlo Eurostat ako taký. Je to tak a to určite potvrdíte. Čiže Grécko už na začiatku urobilo chybu, že zaviedlo Európsku úniu, ono nemalo mať euro vôbec. A my sme svojím spôsobom boli aj za to potrestaní, lebo keď sme sa uchádzali o euro, nás trikrát merali silnejšie ako, a pozornejšie ako Grécko predtým, čo bolo podľa mňa v poriadku. A my sme to zvládli a euro nám, som presvedčený, aj pomáha. Sme žili z peňazí EÚ, mali sme z čoho žiť, tak teraz, keď už nemáme peniaze, máme žiť iba z toho, čo máme. To vlastne popiera to, čo ste hovorili, že vlastne nemali by sme vôbec si požičiavať, mali by sme zrušiť vôbec celý systém požičiavania si peňazí a nemali by to robiť ani podnikatelia. Ale pravda je iná. Pretože je to jeden z ekonomických nástrojov, ktorý sa bežne používa. Len musí mať svoje pravidlá. Musí tam byť likvidita, musí tam byť schopnosť splácania, všetko to, čo k tomu patrí. A ešte ak viem, že dávam peniaze do niečoho, čo je návratné, a infraštruktúra je vysoko návratná, pán poslanec, v tých multiplikačných efektoch, ktoré sú s tým spojené. Určite vám to vaši kolegovia experti potvrdia. To sa nedávajú peniaze do niečoho, čo sa preje. Dávajú sa peniaze do niečoho, čo prinesie späť peniaze. Nehovoriac o tom, že už aj dnes vieme o tom, že sú tu nastavené nejaké kapacity na výstavbu a už avizujú aj zväz stavebných podnikateľov, že ak sa zastaví toto tempo výstavby diaľnic, tak s najväčšiu pravdepodobnosťou tu bude veľké prepúšťanie vo firmách, ktoré sú dnes zapojené do toho, čo nie je podľa môjho názoru nanajvýš dobré. A našou snahou by malo byť, práve naopak, vytvárať ten priestor, aby tu tá stavebná produkcia neustále stúpala. A s tým je spojené aj školstvo, keď už sme o tom teda rozprávali, pretože ak bude dopyt o stavebnú produkciu, bude dopyt aj o absolventov stavebných fakúlt, priemysloviek a tak ďalej, pretože tí budú potrební rovnako vo výstavbe. Nech akokoľvek krútite hlavou, je to tak. A naviac, ešte sme ani neschválili dlhovú brzdu a maľujeme čerta na stenu. Mám na mysli novelu. My teraz sa snažíme iniciovať ten proces ako taký. Pán Heger, nemám pocit, že chceme sa baviť vecne. Kto všetko je napísaný na tom zozname, ktorí sú tam predkladatelia? Samozrejme, pán poslanec, povedali ste len to, čo bolo pre vás výhodné. Áno, povedali ste, že sú tam župani, ale už ste nepovedali, že kto ďalší je tam. Tak sú tam nielen župani, je tam pán poslanec Podmanický, to nie je župan, pán poslanec Kamenický, nie je župan, pán poslanec Raši, áno, dobre, kandiduje povedzme, pán poslanec Bernaťák, pán poslanec Baláž, pán poslanec Antal, Jakab, Bastrnák. K čomu toto? K čomu toto, keď vy použijete iba jednu časť, aby ste predstierali, že to je nejaké? Ja vám poviem nejakú skúsenosť, ktorú tu mám, keď vás počúvam veľakrát. Keď sa hocičo stane, tak to vždy poviete po tom svojom. Ja poviem príklad. Príde do parlamentu zlý zákon, povedzme pripravený ministerstvom, zlý a množstvo pozmeňujúcich návrhov, to je podľa vášho názoru, je tu množstvo pozmeňujúcich návrhov, tak poviete, ministerstvo je absolútne neschopné, lebo je tu toľko pozmeňujúcich návrhov, že pripravili ten zákon úplne zle. Potom príde zákon, ktorý je perfektne pripravený, my ho odsúhlasíme jednomyseľne a potom poviete, to ste jedna mašinéria, ktorá tu hlasuje a nič iné nerobí, len hlasuje. Tak ako vám vyhovieť? A poviem príklad k tým kandidátom na županov. Ja si viem veľmi dobre predstaviť, že keby tam neboli povedzme napísaní kandidáti, som presvedčený, že mnohí z vás by kričali: A kde sú župani? Prečo sú tu neni, prečo to nepredkladajú, ako sa starajú o tie svoje kraje? Prepánajána! A teraz pani poslankyňa Kaščáková sa tvári, že to je predvolebná kampaň. Tak povedzme, ja môžem rovnako povedať, pani poslankyňa, veď vy robíte tak isto kampaň. Nie tu teraz, veď vy kandidujete takisto. Ja si myslím, že je to správne, že sú tu starostovia, že sú tu župani, lebo my práve prinášame ten pohľad z tých krajov. Od tých ľudí, s ktorými sa stretávame denno-denne. A preto sme tu, aby sme prišli aj s touto iniciatívou, lebo súvisí so životom krajov. To nie je Bratislava. To sú konkrétne kraje, to je život konkrétnych ľudí v jednotlivých obciach na Kysuciach, na Orave, na Hornej Nitre, na východe, hocikde prosto, to je jednoducho tak. Tak nesnažte sa, prosím vás, tomu vtláčať účelovo, že to je čisto predvolebná kampaň. No, samozrejme, ak by som to povedal, tak každý z nás, ako sme tu, robíme predvolebnú kampaň okamžite, ako sa skončia voľby, lebo sa chystáme na tie ďalšie. Aj tak to môžeme povedať. Kto to spochybní? Pán poslanec Ivan robí kampaň, pretože už hovorí o tom, že ako to všetko bude robiť, a mohli by sme to takto robiť, ale to neprospieva veci, lebo my sa snažíme dávať na stôl niečo, čo by malo pomôcť vyriešiť nejaký problém dopredu. Prečo tu nie nie je pán poslanec, teda prečo tu nie je minister Érsek? Pán poslanec, ja som na úvod povedal, že máme záujem, aby sa zrodil tu kompromis, tak ako sa zrodil, keď sa vytvárala samotná dlhová brzda. A to bolo robené bez toho, aby tu minister bol. Teraz ale vám to vyhovuje a by ste toho ministra tu už chceli, pretože on tu musí byť, lebo tu neni, aby som to mohol ja nejakým spôsobom spochybniť, lebo tu neni pán minister. Ale zároveň ste obrovským spôsobom vychválili samotnú dlhovú brzdu a zákon, ktorý tu je, čo veľmi oceňujem. Som veľmi rád, že ste v tomto boli objektívny a že ste to povedali, že vďaka tomu, že máme dlhovú brzdu, že je to perla. Dokonca ste povedali, ja to tu mám napísané: „Je to dôležitý nástroj a je to perla.“ Tak skúste dôverovať tým poslancom, ktorí túto perlu pripravili vtedy vo výbore pre financie a rozpočet, že to dokážu urobiť aj tu tí poslanci. Lebo my nepredkladáme návrh novely, ale hovoríme a iniciujeme, že aby výbor pre financie a rozpočet bol ten, ktorý to pripraví. A tam potom budete mať aj tých predkladateľov, ktorých pán poslanec Vašečka tak isto zneužil a nepovedal úplne pravdu, pretože my nepredkladáme novelu, to, čo on čítal tých predkladateľov, to už bola nie novela, to bol samotný zákon, preto ho predkladali vtedy poslanci výboru pre financie a rozpočet. My predkladáme len uznesenie, pán poslanec Vašečka, a to je veľký rozdiel. Čiže vy ste to nazvali, že je to perla. Ale ja to podčiarkujem, absolútne s tým súhlasím a hrdo sa k tomu hlásim, pretože ja som bol ten, ktorý bol pri tom, keď sme za to hlasovali, pretože si myslím, že to je dobré a že sme významným spôsobom pomohli Slovenskej republike a vôbec všetkému ekonomickému rastu, ktorý tu je, aj vďaka tomuto. Tak nespochybňujte to, prosím vás, že opäť ten vývoj bude taký zlý, že to jednoducho nezvládne a musí to byť minister. Prirodzene, že aj s ním sa diskutuje, aj s ním bude sa hovoriť o všetkom. Lebo v opačnom prípade by sme povedali tak, že keď vtedy ten zákon o dlhovej brzde nebol pripravený za účasti ministra, tak bol zlý. Mohol by som to takto povedať, keby som využil vaše rétorické schopnosti, nejako tie fakty poprekrúcal. Aj takto by som to mohol povedať. Načo? Nie je to tak. Sami ste apelovali na vyššie mzdy, že je potrebné zvyšovať, aby boli vyššie mzdy a jednoducho, aby ľudia naozaj mali z toho ekonomického rastu čo najviac. A tým ste vlastne spochybnili pána Jurzycu, ktorý povedal, že nie je pravda, že najdrahšie diaľnica je tá, ktorá nie je postavená. Ja už som to vysvetlil predtým. Ak chceme, aby boli vyššie mzdy, to všetci chceme, tak verte, že všetko, čo sa bude na Slovensku robiť, bude len drahšie, pretože jedna z tých veľmi významných položiek sú náklady na mzdu. Potom ste hovorili o tom, že v rozpočte bude viacej peňazí a viacej peňazí. Je tam 300 mil., dokonca až 700 miliónov. Áno, pán poslanec, buďme radi. Nech sú. Ale vy ste jedným dychom povedali, koľko bude kilometrov za 300 mil., za 700 miliónov? Dobre. Ja vám druhým dychom pripomínam a koľko chceme zvýšiť učiteľom a čo to prináša? Zvýšenie platov učiteľov 200 mil. a bude to trvale už potom každý rok? Čiže nie 300 mil. ani 700 mil. len na výstavbu diaľnic. Predsa rokujeme tu o mnohých iných opatreniach, ktoré je potrebné urobiť. Tak nemôžeme to dávať do tejto polohy, že jednoducho, že máte tu 300, 700 mil. a pokojne ich dajte do diaľnic. Nie je to tak a veľmi dobre to viete. A pristupujeme k tomu aj na základe vašich diskusií. Však si spomeňte, včera sme podporili pozmeňujúci návrh pani Jurinovej, ktorý rozšíril okruh dôchodcov na to, aby mohli byť, to, čo sa udialo za Kaníka, svojím spôsobom upravené. Ale to stojí takisto, rovnako peniaze. Takže nie je to tak, ako ste povedali. Ale vyznelo to celkom ľúbivo, a to treba povedať. Nuž, pán poslanec Marosz mal takú faktickú poznámku, že archeologický prieskum. Povedzte vždy celú pravdu. Vytrhávate z kontextu a ja by som bol rád, aby ste povedali konkrétne. Lebo povedať len, že sa niečo urobí, áno, niekde sa urobí chyba a že povedzme nie je tam nadväznosť, k tomu som aj ja kritický. Verte mi, že ja si nedávam servítku pred ústa a mnohí to nemajú tiež radi. Ale ak chceme sa posunúť, je to potrebné povedať. Ale nestrieľajte tu len tak do toho, lebo ničíte alebo svojím spôsobom dehonestujete poctivú prácu tých ľudí, ktorí sú tam. Lebo nie je to tak, ako ste to povedali. Vy sa len snažíte stále navodzovať atmosféru, že je to tak. Ak je to tak a máte dôkazy, dajte orgánom činným v trestnom konaní, lebo neustále takéto niečo robíte. Toto nevedie k ničomu. Načo to je dobré? Pán poslanec Janckulík, my sme si to vydiskutovali. Debatovali sme spoločne o tom a ja si myslím, že máme spoločne úprimný záujem, aby sa pohli veci dopredu. Napokon je aj poslancom krajským. A diskutujeme o mnohých veciach vrátane R3 na Oravu, vrátane D3, aj R1, lebo to je tiež jedna z dôležitých vecí v rámci nášho regiónu. A mne sa páči, že povedal práve to, že zadefinujme pravidlá. A my v tomto uznesení presne hovoríme o tom, že sa majú zadefinovať pravidlá do tej novely. Čím aj povedal, že je ochotný práve preto, že sa tie pravidlá zadefinujú, to podporiť. A to si myslím, že je konštruktívny prístup. Tu nikto nejde vystaviť nejakú bianko zmenku, že takéto niečo a potom si to miňte, na čo chcete. Pán poslanec Ivan (reakcia z pléna), nebojte sa, nebojte sa, nie, ja nechcem byť vôbec osobný. Ja si vážim každý názor, lebo každý máme podľa mňa právo mať názor, či už je taký, alebo onaký. Ja si to vážim a snažím sa takisto nejako k tomu pristúpiť. Tie čísla, ktoré ste vy uvádzali, tak nemyslím si, že sú úplne korektné. Lebo odborníci, ktorí sa tým zaoberajú, tak to, čo máme vyčíslené a je to z Národnej diaľničnej spoločnosti kompletne zoznam toho, čo všetko dneska z odborného hľadiska vieme, že je potrebné postaviť, nie je plánované na túto vládu, pre túto vládu. Je to plánované na nejaké obdobie, ktoré presahuje, ja už som to povedal, túto vládu. Čiže budete to možno pokojne aj vy, keď budete mať dôveru od občanov a budete pokračovať v tej výstavbe, pretože ináč to nejde. Za štyri roky nedokážete celú sieť postaviť. To jednoducho nejde. A nedá sa to dať do polohy, že my ideme teraz 47 mld. rozhodnúť, že ideme minúť. Nie my. Môžete to byť vy, možno niekto druhý. A naviac nie je to 47 mld., lebo odborníci hovoria, 18 až 20 miliárd. Záleží, ako sa bude vyvíjať mnoho iných ukazovateľov. Ale nie 47 mld., ako o tom hovoríte vy. A ten úsek D3, o ktorom ste hovorili, veľmi dobre poznám, pretože tie štyri mosty, ktoré tam boli postavené ešte na konci ´98. roku, keď sa menila vláda a prichádzala vláda Mikuláša Dzurindu, tak som bol pri tom, keď sa stavali. Áno. Neboli napojené až do minulého týždňa alebo predminulého týždňa, kedy sa komplexne celý úsek postavil. Ale nebola to chyba tejto vlády, pán poslanec! To je potrebné povedať pánovi Mikulášovi Dzurindovi, ktorý kompletne vtedy, a teraz nejdeme polemizovať o tom, že z akých dôvodov, zastavil výstavbu diaľnic a svojím spôsobom spôsobil aj to, že mnohé firmy sa dostali do problémov a stali sa ľahkou korisťou zahraničných firiem. Čiže nie je to žart, pán poslanec Ivan. Je to úprimné gesto, ktoré je opreté o argumenty. A my nehovoríme, že ideme kompletne celú sumu dneska míňať. My hovoríme o tom, že chceme, aby sa tu vytvoril systém, o ktorom hovoril aj pán poslanec Janckulík, ktorý bude jasný a transparentne čitateľný. Pán poslanec Dostál. Míňať ešte viac, ešte viac, Grécko a tie veci, ktoré sú s tým spojené. Nuž, ja to zhrniem do jedného. Ja vnímam vašu rétoriku. Ja ju rešpektujem, aj keď s ňou nesúhlasím. Tak ste sa rozhodli komunikovať so svojimi voličmi. Ale keby sme my, pán poslanec Dostál, boli tak konštruktívni ako vy, tak dnes nemôžeme ani s pánom poslancom Hegerom hovoriť o tom, že tu máme takú perlu, ako je zákon o dlhovej brzde. Keby sme boli takí konštruktívni ako vy, tak by tu žiadny takýto zákon ani neexistoval. A tým som povedal všetko na vašu adresu, pretože tu nie je kúska konštruktivity, jedine stále spochybňovanie. Pán poslanec Krajniak. Pán poslanec Krajniak povedal hneď na úvod: Je potrebná novela? A zároveň pokračoval, že svojím spôsobom áno. A dokonca prišiel aj s alternatívnym návrhom, ktorý je, trošku iný má pohľad na celú vec, ako my predkladáme. Ale vnímam to ako niečo, čo je konštruktívne, o čom sa dá diskutovať. Nie je to len zmietnutie zo stola a povedanie, že to alebo ono je automaticky zlé a nebudeme to podporovať. Toto už je niečo, čo je vecné. Polemizoval by som o tom, o tých dépeháčkach, lebo určite uznáte, pán poslanec, že práve pôsobením aj pána ministra Kažimíra a celej tej zložky sa významne zvýšil výber dépeháčky. Daňová kobra a všetko to, čo k tomu patrí, to významne polepšilo. Ale samozrejme, máme ešte čo robiť. Ale sme na dobrej trajektórii. Určite sme na dobrej trajektórii. Vy sám ste povedali, že 18 mld., a ste odpovedali aj pánovi Ivanovi, ktorý hovoril o 47 mld., neviem odkiaľ, ale vy ste to veľmi korektne opísali. Ste povedali, že existujú iné strategické investície. Rozšírili ste to dokonca o niečo, čo sme my spoločne polemizovali s pánom poslancom Jurzycom, lebo sme hovorili skôr o školstve, o zdravotníctve. Vy ste do toho vniesli armádu. Prirodzene, svojím spôsobom aj tak sa môžeme na to pozerať. Ale keď sa na to pozriem z pohľadu občanov a trošku sa odosobním, tak nemyslím si, že by nás veľmi pochválili, že budeme armáde takýmto spôsobom pomáhať z dlhovej brzdy. Nemyslím si, že by nás aj pochválili, keby sme išli na nejaké iné opatrenia, ako riešiť nedostavané diaľnice. A to, že máme veľké šóry. Ja som mal diskusiu s pánom poslancom... teraz mi vypadlo, nie, no, vedľa pána Dostála, (reakcia z pléna) pán Osuský, veľmi sa ospravedlňujem, stáva sa to, že to vypadne. (Reakcie z pléna.) Pán poslanec Osuský, ktorý, a som aj s ním debatoval, ktorý naozaj sa tiež zamýšľal nad vecami, lebo je komunálny politik a je dennodenne vystavený mnohým otázkam občanov. Sme sa bavili, lebo ja som použil jeden primer alebo prirovnanie, že napriek tomu, že IDS-ka sa v Bratislave rozbehla, nevidím, že by bolo menej áut na cestách v Bratislave. Zápchy sú stále a nič sa nedeje. Je to otázka aj nastavenia ľudí, lebo máme motorizáciu vyššiu. Ľudia radšej cestujú osobnými autami, ako by brali autobus alebo železnicu, lebo tá ich nedovezie priamo na miesto a tak ďalej. A vtedy povedal takú zaujímavú vec a som sa ho spýtal, že či to povie aj nahlas. A on povedal, že nahlas to povie bez problémov: Nechajme tých ľudí, nech tam stoja v tých šórach až dovtedy, kým si uvedomia, že je potrebné MHD-čkou cestovať. Je to tiež názor. A ja ho ako s úctou rešpektujem, pretože je to určitý pohľad, lebo mnohí možno čo sedia sami v tom aute, by mohli ísť aj tou MHD-čkou, lenže my to nedokážeme zmeniť. A nedokážeme to ani tým ľuďom takto vysvetliť, že sa postavíme kdesi a povieme, ty si mohol ísť autobusom, prečo nariekaš, že tu stojíš v šóre. Takto to nefunguje, páni! Určite nie. A preto si myslím, že je potrebné k tomu pristupovať systémovo a s rozumom, tak, aby sme dokázali tie parametre nastaviť tak, aby boli udržateľné, či tu bude naša vláda, alebo tu bude vláda úplne iná, lebo je najdôležitejšie. A pán poslanec Krajniak povedal, že jedno, čo mu tu vadí, že je nedôvera. Určitým spôsobom, že vyjadrujete nedôveru, že či ten úmysel je náš dobrý, aj keď ste na úvod povedali, že asi rešpektujete, že náš úmysel asi je dobrý. Ja práve chcem opätovať, že nie. Ja by som chcel to vrátiť. My chceme s dôverou s vami rokovať. A preto ten návrh, čo ste vy predniesli, podľa mňa je dobré o ňom rokovať a diskutovať. Ale je tak rozsiahly alebo je filozoficky inak nastavený, ako ho máme my nastavený, a to sa nedá urobiť iba tak, že si sadneme teraz a ideme teraz škrtať a premiestňovať jednotlivé veci len preto, že by sme za každú cenu chceli to urobiť. To vôbec nechceme. Náš záujem je, aby sme diskusiou dospeli k tomu, že sa dohodne minimálne ústavná väčšina na tom, že sa to dá zmeniť. Tak ako sme to konštruktívne urobili vtedy, keď sme tento zákon prijímali. Ináč to nemá význam, verte mi. Čiže z tohto pohľadu, keď sa na to takto pozerám, tak je tu svojím spôsobom hodená rukavica na diskusiu a nie je to úplne odmietané a my chceme, aby sme pokračovali v tej diskusii, aby sme dospeli k niečomu, čo má šancu na úspech. Lebo už to tu síce bolo povedané pánom poslancom Ivanom, že aj tak si odhlasujete, takže zbytočne rozprávame. Nie. My to tak nechceme a už som to aj vysvetlil, že či odhlasujeme jednomyseľne, alebo neodhlasujeme, aj tak to možno vysvetlíte ináč. Raz sme mašinéria a potom je zlý zákon. Taká je politická hantírka. My chceme rokovať. Preto by som si dovolil navrhnúť zvolanie poslaneckého grémia a poprosiť pani predsedajúcu, aby sme... (reakcia z pléna), aby sme, vydržať chvíľočku, pán poslanec, vy ste nejaký rýchly... (Prerušenie vystúpenia predsedajúcou.)